ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1281/97 υποβολή: Daniela Raschhofer (NI) προς την Επιτροπή (11 Απριλίου 1997)

Θέμα: Το συμβατό ορισμένων αυστριακών φόρων και εισφορών προς τις κοινοτικές διατάξεις

Το άρθρο 33 της «έκτης οδηγίας του Συμβουλίου (77/388/ΕΟΚ) ((ΕΕ L 145 της 13.6.1977, σελ. 1 )) της 17ης Μαΐου 1977 περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - κοινό σύστημα φόρου προστιθεμένης αξίας: ομοιόμορφη φορολογική βάση» προβλέπει ότι δεν απαγορεύεται η διατήρηση ή επιβολή από τα κράτη μέλη λοιπών φόρων, εισφορών και τελών που δεν χαρακτηρίζονται ως φόροι κύκλου εργασιών. Τούτο σημαίνει ότι, εκτός από τους φόρους κύκλου εργασιών, δεν επιτρέπεται να προβλέπονται άλλου είδους φόροι, τέλη και εισφορές που είναι παρεμφερείς με φόρους κύκλου εργασιών.

Ωστόσο, στην Αυστρία, οι βασικές εισφορές που επιβάλλονται στα μέλη που υποχρεούνται να μετέχουν στο Εμπορικό Επιμελητήριο, και συγκεκριμένα οι φόροι επί των ποτών και ο φόρος τουρισμού στο ομόσπονδο κρατίδιο Voralberg, υπολογίζονται και επιβάλλονται σύμφωνα με τη βάση υπολογισμού του φόρου κύκλου εργασιών ή καταβάλλονται σύμφωνα με σχετικές αποφάσεις της Εφορίας κατόπιν ιδίας εκτίμησης.

Οι εν λόγω εισφορές εισπράττονται, εκτός από τους φόρους κύκλου εργασιών, σύμφωνα με την ίδια βάση υπολογισμού που ισχύει για τα αγαθά και τις παροχές υπηρεσιών. Επιπλέον, συνιστούν αναλογία της τιμής των εν λόγω αγαθών ή υπηρεσιών και εισπράττονται σε κάθε στάδιο της παραγωγής και της διανομής.

Είναι, συνεπώς, και σε ποιό βαθμό, συμβατές οι βασικές εισφορές, που επιβάλλονται στην Αυστρία στα μέλη που υποχρεούνται να μετέχουν στο Εμπορικό Επιμελητήριο, και συγκεκριμένα οι φόροι επί των ποτών και ο φόρος τουρισμού, με τις ισχύουσες κοινοτικές διατάξεις;

Παραβιάζουν οι φόροι αυτοί την κοινοτική νομοθεσία εάν εισπράττονται μόνον για υπηρεσίες και κύκλους εργασιών που ισχύουν μόνον στην επικράτεια της Αυστρίας;

Κοινή απάντηση του κ. Monti εξ ονόματος της Επιτροπής στις γραπτές ερωτήσεις E-1262/97 και E-1281/97 (3 Ιουνίου 1997)

Η Επιτροπή δεν διαθέτει ακόμη τις πληροφορίες που θα της επέτρεπαν να αποφανθεί οριστικά όσον αφορά το συμβατό των εν λόγω φόρων με το κοινοτικό δίκαιο.

Ωστόσο, η αυστριακή νομοθεσία στην οποία α πναφέρεται το αξιότιμο μέλος, όσον αφορά την υποχρεωτική εισφορά μέλους στο εμπορικό επιμελητήριο (KU1), αποτελεί το αντικείμενο προδικαστικού ερωτήματος το οποίο έχει υποβληθεί στο Ευρωπαϊκό Δικαστήριο (Υπόθεση C-318/96) και αφορά την ερμηνεία του άρθρου 33 της έκτης οδηγίας του Συμβουλίου (77/388/ΕΟΚ) της 17 Μαΐου 1997 ((ΕΕ L 145,της 13. 6. 1997. )) σχετικά με το φόρο προστιθέμενης αξίας. Κατά συνέπεια, εναπόκειται πλέον στο Ευρωπαϊκό Δικαστήριο να παράσχει στην αυστριακή αρχή, η οποία υπέβαλε το προδικαστικό ερώτημα, τα κριτήρια ερμηνείας του άρθρου 33 της έκτης οδηγίας ΦΠΑ ώστε το εν λόγω εθνικό δικαστήριο να εκτιμήσει το συμβατό της συγκεκριμένης εισφοράς μέλους με το κοινοτικό δίκαιο.

Όσον αφορά τους δύο άλλους φόρους, η Επιτροπή συνεχίζει την εξέταση της.
ΓΡΑΠΤΗ ΕΡΩΤΗΣΗ E-0661/97 υποβολή: Ludivina Garcνa Arias (PSE) προς την Επιτροπή (6 Μαρτίου 1997)

Θέμα: Φορολογία επί των επιχειρήσεων

Μπορεί η Επιτροπή να μας πληροφορήσει ποιά είναι η κατάσταση σε κάθε κράτος μέλος σχετικά με τους φόρους που επιβαρύνουν τις επιχειρήσεις, αναφέροντας και τις τυχόν περιφερειακές ιδιαιτερότητες;

Μπορεί η Επιτροπή να μας γνωρίσει κατά πόσον τα περιφερειακά κίνητρα της Ευρωπαϊκής Ένωσης, που έχουν στόχο την πιο ισόρροπη περιφερειακή ανάπτυξη και αποτελούν μέσο προσέλκυσης νέων επιχειρήσεων, είναι ευθυγραμμισμένα με την περισσότερο ευνοϊκή ή δυσμενή κατάσταση που αντιμετωπίζει μια εταιρεία από άποψη φόρου επί των επιχειρήσεων;

Μπορεί η Επιτροπή να διαβιβάσει στην υποφαινόμενη και το Ευρωπαϊκό Κοινοβούλιο τα αντίστοιχα στατιστικά στοιχεία όσον αφορά τους πίνακες φόρων επί των επιχειρήσεων, τα περιφερειακά κίνητρα και τις περιφερειακές ενισχύσεις της ΕΕ;

Δεν νομίζει η Επιτροπή ότι τα θέματα αυτά θα έπρεπε να αποτελέσουν αντικείμενο του προβληματισμού σχετικά με την φορολογική εναρμόνιση στην Ευρωπαϊκή Ένωση;

Απάντηση του κ. Monti εξ ονόματος της Επιτροπής (4 Ιουνίου 1997)

Η Επιτροπή παραπέμπει το αξιότιμο μέλος στην 16η έκδοση της απογραφής φόρων που εκδίδει η Υπηρεσία Επισήμων Εκδόσεων των Ευρωπαϊκών Κοινοτήτων και στην οποία υπάρχει για κάθε κράτος μέλος σύντομη περιγραφή της νομοθεσίας όσον αφορά το φόρο εταιρειών. Η εν λόγω απογραφή αποτελεί το μόνο επίσημο έγγραφο που εκδίδει η Επιτροπή για το θέμα αυτό.

Οι κοινοτικές επιδοτήσεις που μπορούν να λάβουν οι επιχειρήσεις στις ενισχυόμενες ζώνες υπόκεινται στο φορολογικό καθεστώς που ισχύει στη σχετική ζώνη. Οι εν λόγω ενισχύσεις σε καμία περίπτωση δεν επιτρέπεται να υπερβούν τα όρια έντασης ενίσχυσης που έχει εγκρίνει η Επιτροπή στο πλαίσιο της πολιτικής ανταγωνισμού. Τα εν λόγω όρια εκφράζονται σε καθαρό ισοδύμο επιδότησης, προκειμένου να λαμβάνονται υπόψη οι διαφορές μεταξύ των κρατών μελών και των περιφερειών όσον αφορά τα φορολογικά καθεστώτα στα οποία υπάγονται οι εν λόγω ενισχύσεις.

Η Επιτροπή δεν διαθέτει στατιστικούς πίνακες σχετικά με το φόρο εταιρειών, τα κίνητρα ή τις περιφερειακές κοινοτικές ενισχύσεις.

Οι επιπτώσεις των κινήτρων και των φορολογικών ενισχύσεων στον ανταγωνισμό μεταξύ των κρατών μελών αποτελεί το αντικείμενο συζητήσεων που διεξάγονται στο πλαίσιο της ομάδας φορολογικής πολιτικής η οποία δημιουργήθηκε ως αποτέλεσμα της έκθεσης της Επιτροπής της 22ας Οκτωβρίου 1996 σχετικά με την εξέλιξη των φορολογικών συστημάτων ((έγγρ. COM(96) 546 τελικό. )). Στόχος είναι να επιτευχθεί κάποιος συντονισμός ώστε να περιοριστούν οι επιβλαβείς συνέπειες του φορολογικού ανταγωνισμού στις φορολογικές διαρθρώσεις.
ΓΡΑΠΤΗ ΕΡΩΤΗΣΗ E-1240/97 υποβολή: Cristiana Muscardini (NI) προς την Επιτροπή (8 Απριλίου 1997)

Θέμα: Εισαγωγή ρυζιού από τις Υπερπόντιες Χώρες και Εδάφη

Δεδομένου ότι όλες οι χώρες της Κοινότητας, με εξαίρεση την Ολλανδία, έχουν διαπιστώσει ότι με την εφαρμογή της απόφασης 91/482 ((ΕΕ L 263 της 19.9.1991, σελ. 1. )), ζημιώθηκε ανησυχητικά η κοινοτική παραγωγή και ότι, τελικά, τον περασμένο Ιανουάριο, εγκρίθηκε ένα μέτρο προστασίας που αφορά τις εισαγωγές ρυζιού που προέρχονται από τις Υπερπόντιες Χώρες και Εδάφη,

δεδομένου ότι, δυστυχώς, το μέτρο θα εφαρμοστεί μόνο στις 30 του προσεχούς Απριλίου και δεν φαίνεται, στο μεταξύ, να έχουν δημιουργηθεί οι προϋποθέσεις προκειμένου να εξευρεθούν οριστικές λύσεις, ενώ η Ολλανδία εξακολουθεί να διαθέτει το δικαίωμα της αρνησικυρίας για την τροποποίηση της απόφασης 91/482.

Αναμένοντας να υπάρξουν οι προϋποθέσεις αυτές για την επίτευξη μιας οριστικής συμφωνίας,

η Επιτροπή δεν κρίνει ότι είναι αναγκαίο να παραταθεί η ρήτρα προστασίας πέραν της σημερινής χρονικής περιόδου;

Aπάντηση του κ. Fischler εξ ονόματος της Επιτροπής (21 Μαΐου 1997)

Στις 23 Απριλίου 1997, η Επιτροπή, λαμβάνοντας υπόψη την εμμονή των σοβαρών διαταραχών στον τομέα του ρυζιού της Κοινότητας και τον κίνδυνο σημαντικής επιδείνωσης του τομέα οικονομικής δραστηριότητας, εξέδωσε, σύμφωνα με το παράρτημα IV της απόφασης για τις υπερπόντιες χώρες και τα υπερπόντια γαλλικά εδάφη, τον κανονισμό αριθ. 764/97 ((EE L 112 της 29.04.1997 )) για τη θέσπιση προστατευτικών μέτρων στην εισαγωγή του ρυζιού, καταγωγής των υπερπόντιων χωρών και εδαφών.

Ο κανονισμός αυτός ανοίγει δασμολογική ποσόστωση στην εισαγωγή, που θα εφαρμόζεται από την 1η Μαΐου ως τις 30 Σεπτεμβρίου 1997.
ΓΡΑΠΤΗ ΕΡΩΤΗΣΗ P-1570/97 υποβολή: Concepciσ Ferrer (PPE) προς την Επιτροπή (30 Απριλίου 1997)

Θέμα: Επιπτώσεις της νέας ΚΟΑ για τα φρούτα και τα λαχανικά στην ευρωπαϊκή παραγωγή

Οι νέες επιχειρησιακές πιστώσεις για την Οργάνωση Παραγωγών θα επιτρέψουν στις οργανώσεις αυτές να συγχρηματοδοτούν, μέσω του ΕΓΤΠΕ, δραστηριότητες που μέχρι τώρα χρηματοδοτούσαν οι ίδιες (υποδομή, διοικητικά έξοδα, προώθηση, κτλ.). Με την καθιέρωση των επιχειρησιακών πιστώσεων, οι Οργανώσεις Παραγωγών θα διαθέτουν πρόσθετους πόρους για την ανάπτυξη νέων δραστηριοτήτων που συνδέονται με τις εισαγωγές από τρίτες χώρες. Η εφαρμογή των ρυθμίσεων της Επιτροπής για την αναγνώριση των οργανώσεων παραγωγών δίνει σε αυτές τις οργανώσεις τη δυνατότητα να διαθέτουν στην αγορά μη κοινοτικά προϊόντα σε ποσοστό έως 50% του όγκου των πωλήσεών τους.

Δεν πιστεύει η Επιτροπή ότι το νέο σύστημα δημιουργεί ένα παράδοξο, δεδομένου ότι η Κοινή Αγροτική Πολιτική έχει ως στόχο την προστασία της εθνικής παραγωγής και την επίτευξη της αυτάρκειας της Ένωσης;

Δεν πιστεύει η Επιτροπή ότι οι επιχορηγούμενες οργανώσεις παραγωγών πρέπει να απέχουν από εισαγωγικές δραστηριότητες προκειμένου να αποφευχθεί, κατ' αυτόν τον τρόπο, η έμμεση επιχορήσηση των εισαγωγών τρίτων χωρών από το ΕΓΤΠΕ, πράγμα που έρχεται σε αντίθεση με τις βασικές αρχές της ΚΑΠ;

Απάντηση του κ. Fischler εξ ονόματος της Επιτροπής (20 Μαΐου 1997)

Είναι αλήθεια ότι η κοινοτική νομοθεσία η σχετική με την αναγνώριση οργανώσεων παραγωγών στον τομέα οπωροκηπευτικών και εκτέλεσης επιχειρησιακών προγραμμάτων επιτρέπει στις οργανώσεις παραγωγών να ασκούν δραστηριότητες άλλες από την εμπορία και την μεταποίηση της δικής τους παραγωγής, και ανάμεσα σ' αυτές συγκαταλέγεται η εμπορία προϊόντων με προέλευση άλλα κράτη μέλη, ή που εισάγονται από τρίτες χώρες.

Αυτό επιτρέπει στις οργανώσεις παραγωγών να είναι παρούσες στην αγορά, εκτός της περιόδου εμπορίας της δικής τους παραγωγής εφόσον αυτό ανταποκρίνεται στον προγραμματισμό του και στις επιθυμίες των πελατών της. Ωστόσο, το άρθρο 4, παράγραφος 2, σημείο β) και σημείο ε) του κανονισμού (ΕΚ) αριθ. 411/97 περί λεπτομερειών εφαρμογής του κανονισμού (ΕΚ) αριθ. 2200/96 του Συμβουλίου, όσον αφορά τα επιχειρησιακά προγράμματα, τα επιχειρησιακά κεφάλαια και την κοινοτική χρηματοδοτική ενίσχυση ((ΕΕ L 62 της 4.3.1997 )), απαγορεύουν κάθε χρηματοδότηση άμεση ή έμμεση των εισαγομένων προϊόντων. Εναπόκειται επομένως στα κράτη μέλη να ελέγχουν την τήρηση της διάταξης αυτής.
ΓΡΑΠΤΗ ΕΡΩΤΗΣΗ E-0523/97 υποβολή: Anita Pollack (PSE) προς την Επιτροπή (20 Φεβρουαρίου 1997)

Θέμα: Φυτά που αποτελούν γενετικώς τροποποιημένους οργανισμούς

Πώς έχει λάβει η Επιτροπή υπόψη το ότι γύρις από φυτά που αποτελούν γενετικώς τροποποιημένους οργανισμούς μπορεί να παρασύρεται από τον αέρα και να γονιμοποιεί είδη που δεν είναι γενετικώς τροποποιημένοι οργανισμοί, ακυρώνοντας κατ' αυτόν τον τρόπο πάσα προσπάθεια για σήμανση των προϊόντων συγκομιδής γενετικώς τροποποιημένων οργανισμών;

Απάντηση της κας Bjerregaard εξ ονόματος της Επιτροπής (5 Μαΐου 1997)

Σύμφωνα με την οδηγία 90/220/ΕΟΚ για τη σκόπιμη ελευθέρωση γενετικώς τροποποιημένων οργανισμών στο περιβάλλον ((ΕΕ L 117, 8.5.1990 )), τα κράτη μέλη φροντίζουν ώστε να ληφθούν όλα τα κατάλληλα μέτρα προκειμένου να αποφευχθούν οι αρνητικές συνέπειες για την ανθρώπινη υγεία και το περιβάλλον, οι οποίες μπορεί να προκύψουν από τη διάθεση γενετικώς τροποποιημένων οργανισμών στην αγορά.

Η οδηγία 90/220/ΕΟΚ απαιτεί να δίδεται συγκατάθεση για τη διάθεση γενετικώς τροποποιημένων οργανισμών στην αγορά της Κοινότητας μόνον κατόπιν εκτίμησης των τυχόν κινδύνων για την ανθρώπινη υγεία ή το περιβάλλον.

Στο πλαίσιο αυτό, ο αιτών που υποβάλλει γνωστοποίηση για τη διάθεση στην αγορά προϊόντος που περιέχει ή συνίσταται από γενετικώς τροποποιημένους οργανισμούς πρέπει να παρέχει όλες τις αναγκαίες πληροφορίες για να εκτιμηθούν οι προβλέψιμοι κίνδυνοι του προϊόντος στην ανθρώπινη υγεία ή στο περιβάλλον. Στο εν λόγω πλαίσιο, πρέπει να μελετώνται θέματα ασφαλείας που σχετίζονται με τη διασπορά γύρης από γενετικώς τροποποιημένα φυτά καλλιεργειών σε άλλα φυλετικώς συμβατά φυτά.

Η Επιτροπή αναγνωρίζει τη σπουδαιότητα της επισήμανσης για τους καταναλωτές. Ο κανονισμός (ΕΟΚ) αριθ. 258/97 σχετικά με τα νέα τρόφιμα ((ΕΕ L 43, 14.2.1997 )), ο οποίος εγκρίθηκε πρόσφατα από το Συμβούλιο και το Κοινοβούλιο, προβλέπει ειδικούς κανόνες για την επισήμανση των τροφίμων και των συστατικών των τροφίμων που περιέχουν, συνίστανται ή παράγονται από γενετικώς τροποποιημένους οργανισμούς.

Η Επιτροπή σκοπεύει επίσης να ασχοληθεί με το θέμα της επισήμανσης στο πλαίσιο πρότασης για την τροποποίηση της οδηγίας 90/220/ΕΟΚ όσον αφορά τη διάθεση στην αγορά γενετικώς τροποποιημένων οργανισμών, η οποία πρόκειται να εγκριθεί από την Επιτροπή κατά τη διάρκεια του 1997.

Ως μέρος αυτού, η Επιτροπή ενέκρινε, στις 2 Απριλίου 1997, πρόταση οδηγίας της Επιτροπής, η οποία αποσκοπεί στην τροποποίηση του Παραρτήματος ΙΙΙ της οδηγίας 90/220/ΕΟΚ, προκειμένου να συμπεριληφθούν, μεταξύ άλλων, περαιτέρω απαιτήσειες επισήμανσης για προϊόντα που περιέχουν ή συνίστανται από γενετικώς τροποποιημένους οργανισμούς. Επί του παρόντος, κατά την εν λόγω οδηγία, ελλείψει λόγω ασφαλείας, δεν μπορεί να απαιτηθεί ειδική επισήμανση η οποία να αναφέρει ότι το προϊόν περιέχει ή συνίσταται από γενετικώς τροποποιημένους οργανισμούς.
ΓΡΑΠΤΗ ΕΡΩΤΗΣΗ P-1456/97 υποβολή: Giovanni Burtone (PPE) προς την Επιτροπή (23 Απριλίου 1997)

Θέμα: Κατά πόσον συμβιβάζεται ο Κανονισμός (ΕΟΚ) 2078/92 με τον Κανονισμό (ΕΟΚ) 2080/92

Γεωργικός επιχειρηματίας έλαβε τις πριμοδοτήσεις που προβλέπει ο Κανονισμός (ΕΟΚ) 2078/92 ((EE L 215 της 30.7.1992, σελ. 85.)).

Όταν εκδόθηκε ο Κανονισμός (ΕΟΚ) 2080/92 ((EE L 215 της 30.7.1992, σελ. 96.)), ο ίδιος επιχειρηματίας υπέβαλε σχέδιο δάσωσης περιλαμβάνον και δύο αγροτεμάχια (καλλιέργειας σίτου και χόρτου ζωοτροφής) για τα οποία έχει ήδη επωφεληθεί της εφαρμογής του προαναφερθέντος Κανονισμού (ΕΟΚ) 2078/92.

Ζητούνται από την Ευρωπαϊκή Επιτροπή οι ακόλουθες πληροφορίες:

1. Αλληλλοσυγκρούεται το περιεχόμενο των δύο ανωτέρω κανονισμών και μπορεί ή όχι, υπό τις συνθήκες αυτές, ο εν λόγω γεωργικός επιχειρηματίας να επωφεληθεί και των δύο χρηματικών ενισχύσεων;

2. Οι διατάξεις του Κανονισμού 746/96 (τελευταίο εδάφιο του άρθρου 13) επιτρέπουν, εν πάση περιπτώσει, την υπέρβαση ενός πιθανού ασυμβιβάστου μεταξύ των δύο προαναφερθέντων κανονισμών;

Aπάντηση του κ. Fischler εξ ονόματος της Επιτροπής (28 Mαΐου 1997)

Το άρθρο 10 του κανονισμού (ΕΚ) αριθ. 746/96, που αφορά λεπτομέρειες εφαρμογής του κανονισμού (ΕΟΚ) αριθ. 2078/92, προβλέπει ρητώς στην παράγραφο 1, πρώτη περίπτωση, ότι η ίδια υποχρέωση δεν μπορεί να αποτελέσει αντικείμενο πληρωμής, τόσο στο πλαίσιο του κανονισμού (ΕΟΚ) αριθ. 2078/92, όσο και σε ένα πλαίσιο κοινοτικού καθεστώτος ενίσχυσης». Ωστόσο, εφόσον υπάρχουν όροι συμπληρωματικότητας και συμβατότητας μεταξύ των διαφόρων υποχρεώσεων, η παράγραφος 2 επιτρέπει τον συνδυασμό των διαφόρων ενισχύσεων που προβλέπονται στο πλαίσιο του προαναφερόμενου κανονισμού καθώς και άλλων κοινοτικών ενισχύσεων. Διευκρινίζοντας ότι ένας τέτοιος συνδυασμός πρέπει να ληφθεί υπόψη κατά τον καθορισμό της ενίσχυσης, η τελευταία περίπτωση αυτής της παραγράφου αποκλείει κάθε συσσώρευση ενισχύσεων μεταξύ μιας ενίσχυσης στο μακροπρόθεσμο πάγωμα γαιών που προβλέπεται στον κανονισμό (ΕΟΚ) αριθ. 2078/92 (άρθρο 2, παράγραφος 1, στοιχείο στ), και της αντιστάθμισης των απωλειών εισοδήματος στο πλαίσιο της αναδάσωσης με βάση τον κανονισμό (ΕΟΚ) αριθ. 2080/92.

Η διάταξη της τελευταίας περίπτωσης του άρθρου 13, του κανονισμού (ΕΚ) αριθ. 746/96, δεν αναφέρεται στη συμβατότητα μεταξύ των δύο κανονισμών αλλά διέπει τους όρους αλλαγής μιας υποχρέωσης 2078/92, και μιας υποχρέωσης αναδάσωσης 2080/92. Στην περίπτωση μιας τέτοιας αλλαγής, ο δικαιούχος δεν υποχρεούται να επιστρέψει την ενίσχυση που έλαβε με βάση την υποχρέωση 2078/92.

Με βάση τα όσα προηγούνται, είναι σαφές ότι η συμβατότητα μεταξύ των δύο κανονισμών δεν αποκλείεται ρητώς, αλλά πρέπει να λάβει υπόψη τους γενικούς και ειδικούς όρους για το συνδυασμό των ενισχύσεων που προβλέπονται στον κανονισμό (ΕΚ) αριθ. 746/96.
ΓΡΑΠΤΗ ΕΡΩΤΗΣΗ E-1918/97 υποβολή: Lis Jensen (I-EDN) προς την Επιτροπή (4 Iουνίου 1997)

Θέμα: Οικονομική ενίσχυση αμερικανικών επιχειρήσεων

Έλαβε άραγε η αμερικανική επιχείρηση Solectron οικονομική ενίσχυση οποιασδήποτε μορφής από την ΕΕ κατά την εγκατάσταση και/ή τη λειτουργία της στη Σκωτία;

Έλαβε άραγε η αμερικανική επιχείρηση SCI Systems οικονομική ενίσχυση οποιασδήποτε μορφής από την ΕΕ κατά την εγκατάσταση και/ή τη λειτουργία της στη Σκωτία;

Απάντηση της κας Wulf-Mathies εξ ονόματος της Επιτροπής (22 Ιουλίου 1997)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ρ-1679/97 της κας Eriksson ((βλέπε σελίδα 119. )).
ΓΡΑΠΤΗ ΕΡΩΤΗΣΗ E-1408/97 υποβολή: Roberta Angelilli (NI) προς την Επιτροπή (22 Απριλίου 1997)

Θέμα: Χρηματοδότηση από το Ευρωπαϊκό Κοινωνικό Ταμείο για την επαγγελματική επανεξειδίκευση και επανένταξη των εργαζομένων στην αγορά εργασίας

Την 1η Οκτωβρίου 1996 η Επιτροπή, απαντώντας στην γραπτή ερώτηση Ε-2219/96 ((ΕΕ C 365 της 4.12.1996, σελ. 94. )), δεσμευόταν να γνωστοποιήσει το συντομότερο δυνατόν τα στοιχεία που θα είχε συγκεντρώσει σχετικά με τη χορήγηση χρηματοδότησης ύψους 4.500 δισεκατ. LIT, από το Ευρωπαϊκό Κοινωνικό Ταμείο για τον επαγγελματικό επαναπροσανατολισμό και επανειδίκευση των εργαζομένων στις επιχειρήσεις Iritecna/Fintecna.

Δεδομένου ότι έχουν, εν τω μεταξύ, παρέλθει έξι και πλέον μήνες, είναι σε θέση η Επιτροπή να γνωστοποιήσει τα αποτελέσματα της έρευνας που πραγματοποίησε;

Απάντηση του κ. Flynn εξ ονόματος της Επιτροπής (30 Ιουνίου 1997)

Η Επιτροπή εκφράζει τη λύπη της για την καθυστέρηση της απάντησής της στη γραπτή ερώτηση Ε-2219/96 του αξιότιμου βουλευτή, αλλά αντιμετώπισε πολλές δυσκολίες για την απόκτηση πληροφοριών από τις ιταλικές αρχές.

Η Fintecna ενσωματώθηκε τον Ιούλιο του 1993 στην εταιρία Iritecna. Αυτή η νέα επιχείρηση έλαβε χρηματοδότηση ύψους 4.767 εκατομμυρίων λιρών Ιταλίας, από τα οποία τα 3.023 εκατομμύρια καταβλήθηκαν κατά την περίοδο από 2.4.1991 έως 18.2.1994. Συμπληρωματικές πληροφορίες σχετικά με το θέμα αυτό διαβιβάσθηκαν απευθείας στον αξιότιμο βουλευτή καθώς και στη Γενική Γραμματεία του Κοινοβουλίου.

Οι εν λόγω πόροι χρησιμοποιήθηκαν για τη χρηματοδότηση παρεμβάσεων σχετικά με την κατάρτιση άνεργων ενηλίκων ή ενηλίκων που απασχολούνται στις μεγάλες, μεσαίες και μικρές επιχειρήσεις, την κατάρτιση νέων και μακροχρόνια ανέργων ή την επανεξειδίκευση απασχολούμενων ενηλίκων.

Δεκατρείς εταιρίες που συμμετέχουν στην Ηolding Iritecna πραγματοποίησαν τα μαθήματα κατάρτισης, τα οποία συγχρηματοδοτήθηκαν από το Ευρωπαϊκό Κοινωνικό Ταμείο (ΕΚΤ). Αυτές οι εταιρίες είναι οι ακόλουθες:

Morteo Soprefim SPA Ponteggi Dalmine SPA Italtekna SPA Autostrade SPA FMI SPA Idrotekna SPA Ingegner Leone Nuova Mecfond SPA Castalia SPA Mededil SPA Condotte SPA Infrasud SPA Innse SPA Tagliaferri SPA
ΓΡΑΠΤΗ ΕΡΩΤΗΣΗ E-1337/97 υποβολή: Daniel Varela Suanzes-Carpegna (PPE) προς την Επιτροπή (21 Απριλίου 1997)

Θέμα: Μέτρα εποπτείας και ελέγχου, στη διάρκεια της αλιευτικής περιόδου της παλαμύδας, στον Ατλαντικό

Δεδομένου ότι επίκειται η ένρξη της αλιευτικής περιόδου της παλαμύδας, για το τρέχον έτος, προτίθεται η Επιτροπή να ναυλώσει και πάλι ένα σκάφος για την εποπτεία και τον έλεγχο των αλιευτικών δραστηριοτήτων στον Ατλαντικό;

Θα μπορούσε η Επιτροπή να παράσχει λεπτομερείς πληροφορίες σχετικά με το σχέδιο που προβλέπεται να εφαρμοσθεί φέτος για την εποπτεία και τον έλεγχο στην αλιευτική πείοόδο της παλαμύδας, καθώς και σχετικά με το κόστος του σχεδίου αυτού;

Απάντηση της κ. Bonino εξ ονόματος της Επιτροπής (22 Μαΐου 1997)

Λόγω των αυξημένων ανειλημμένων υποχρεώσεων ως προς την ανάπτυξη πόρων για την επιθεώρηση και επιτήρηση των αλιευτικών σκαφών με παρασυρόμενα δίχτυα και του αυξημένου επίπεδου συμμόρφωσης με τα προς εφαρμογή μέτρα, η Επιτροπή δεν θα ναυλώσει σκάφος για τους επιθεωρητές των κρατών μελών και της Επιτροπής κατά τη διάρκεια της αλιευτικής περιόδου θυννοειδών το 1997,

Κατά τη διάρκεια της ερχομένης αλιευτικής περιόδου θυννοειδών, η Επιτροπή θα αναπτύξει τους πόρους της επί των ελεγκτικών σκαφών των κρατών μελών ώστε να επαληθεύσει εάν τα κράτη μέλη που εμπλέκονται στην αλιεία θυννοειδών με παρασυρόμενα δίχτυα εκπληρούν τις υποχρεώσεις ελέγχου και παρακολούθησης. Όσον αφορά την αλιευτική περίοδο θυννοειδών στον Ατλαντικό Ωκεανό, η Επιτροπή θα συναντηθεί με τα εμπλεκόμενα κράτη μέλη το Μάιο για να συμφωνήσουν σχετικά με την εξαρχής εφαρμογή μιας κοινής συντονισμένης προσέγγισης για τον έλεγχο στον Ατλαντικό Ωκεανό το 1997. Η Επιτροπή σχεδιάζει να αναπτύξει τουλάχιστον δύο ομάδες αποτελούμενες από δύο επιθεωρητές της Επιτροπής, σε διαφορετικές περιοχές κατά τη διάρκεια της αλιευτικής περιόδου για την επαλήθευση των ελέγχων στη θάλασσα και στην ξηρά, ανάλογα με την παρουσία αλιευτικών σκαφών με παρασυρόμενα δίχτυα. Oι προεκτιμώμενες δαπάνες για την αλιευτική περίοδο θυννοειδών στον Ατλαντικό Ωκεανό που θα καλυφθούν από την Επιτροπή ανέρχονται σε περίπου 70 000 ECU.

Η Επιτροπή αποδίδει μεγάλη σημασία στο γεγονός ότι όλα τα κράτη μέλη που εμπλέκονται στην αλιεία με παρασυρόμενα δίχτυα πρέπει να συντονίσουν τις επιθεωρήσεις, τόσο μεταξύ τους όσο και με την Επιτροπή, και να αναπτύξουν πλήρως όλα τα μέσα επιθεώρησης που διαθέτουν ώστε να αυξηθεί η συνολική αποτελεσματικότητα των ελέγχων στον τομέα της αλιείας με παρασυρόμενα δίχτυα.
ΓΡΑΠΤΗ ΕΡΩΤΗΣΗ P-1481/97 υποβολή: Mark Watts (PSE) προς την Επιτροπή (24 Απριλίου 1997)

Θέμα: Μεταχείριση μη γάλλων υπηκόων από τη γαλλική αστυνομία κατά τη μεταφορά εμπορευμάτων μέσω Γαλλίας

Ένας οδηγός μιας βρετανικής μεταφορικής εταιρείας της εκλογικής μου περιφέρειας υποβλήθηκε πρόσφατα σε έλεγχο ρουτίνας στα διόδια Rheim στη Γαλλία. Οι αστυνομικοί έβγαλαν τον ταχυγράφο και στην προσπάθειά τους να τον βγάλουν τον έσπασαν. Όταν εξέτασαν τον ταχυγράφο είπαν ότι ο οδηγός παρέβαινε το νόμο και αμέσως του επέβαλαν πρόστιμο ύψους 400 λιρών. Όταν ο οδηγός είπε ότι δεν μπορούσε να το πληρώσει οι αστυνομικοί στάθμευσαν το όχημα στην άκρη του δρόμου και τηλεφώνησαν στη μεταφορική εταιρεία στο Ηνωμένο Βασίλειο.

Εκπρόσωποι της βρετανικής εταιρείας πήγαν αμέσως στη Γαλλία για να πληρώσουν αυτοπροσώπως το πρόστιμο. Όταν έφθασαν στη Γαλλία οι γάλλοι αστυνομικοί τους πληροφόρησαν ότι το πρόστιμο ήταν τώρα 1.000 λίρες. Όταν αυτό αμφισβητήθηκε από τους εκπροσώπους της εταιρείας οι γάλλοι αστυνομικοί τράβηξαν όπλο εναντίον τους και έθεσαν υπό κατάσχεση το όχημά τους έως ότου πληρώσουν το πρόστιμο.

Μπορεί η Ευρωπαϊκή Επιτροπή να διερευνήσει και να πληροφορηθεί από τις γαλλικές αρχές κατά πόσον αυτό αποτελεί συνήθη μεταχείριση την οποία υφίστανται μη γάλλοι υπήκοοι κατά τη μεταφορά εμπορευμάτων μέσω Γαλλίας; Γνωρίζει η Επιτροπή παρόμοιες περιπτώσεις κτηνωδίας εκ μέρους των γάλλων αστυνομικών έναντι μη γάλλων υπηκόων; Αυτού του είδους η συμπεριφορά δεν είναι κατά της αρχής της ενιαίας αγοράς - ελεύθερη κυκλοφορία προσώπων και εμπορευμάτων; Δεν αποτελεί άμεση παραβίαση δημόσιων ελευθεριών;

Απάντηση του κ. Kinnock εξ ονόματος της Επιτροπής (5 Ιουνίου 1997)

Η πραγματοποίηση ελέγχων και η επιβολή κυρώσεων εμπίπτουν στην σφαίρα αρμοδιοτήτων των κρατών μελών, βάσει των σχετικών διάταξεων του κανονισμού ΕΟΚ αριθ. 3820/85 ((ΕΕ L 370, 31.12.1985 )) σχετικά με τους χρόνους οδηγήσεως και τις περιόδους αναπαύσεως και την οδηγία 88/559/ΕΟΚ ((ΕΕ L 325, 29.11.1988 )) σχετικά με τυποποιημένες διαδικασίες ελέγχου. Το άρθρο 3 παράγραφος 3 της εν λόγω οδηγίας απαγορεύει ρητά την εισαγωγή διακρίσεων από τις αρμόδιες ελεγκτικές αρχές μεταξύ εγκατεστημένων και μη εγκατεστημένων στην εν λόγω χώρα επιχειρήσεων, κατά την διενέργεια των καθ'οδόν ελέγχων.

Η Επιτροπή γίνεται, κατά καιρούς, αποδέκτης καταγγελιών για διάφορες πτυχές των διενεργούμενων ελέγχων σε κράτη μέλη, δεν γνωρίζει όμως λεπτομέρειες για την συγκεκριμένη περίπτωση. Δεν έχει επίσης γνώση περιστάσεων που θα παρέπεμπαν σε αυτές που περιγράφονται στην γραπτή ερώτηση. Λόγω της κατά τα φαινόμενα περίεργης περίπτωσης, η Επιτροπή θα διερευνήσει περαιτέρω το ζήτημα απευθυνόμενη στις γαλλικές αρχές.